મુંબઈમાં રજિસ્ટર્ડ અને અનરજિસ્ટર્ડ એવાં લગભગ ૧૪,૦૦૦ની આસપાસ સાર્વજનિક ગણેશોત્સવ મંડળો છે. આ બધાં મંડળોએ ફોર્ટની બાઝારગેટ સ્ટ્રીટના ત્રિમૂર્તિ કલા નિકેતન સાર્વજનિક ગણેશોત્સવ મંડળ પાસેથી ખરેખર પ્રેરણા લેવાની જરૂર છે. ફોર્ટચા ચિંતામણી નામના ગણપતિબાપ્પા બેસાડતા આ મંડળની ખાસિયત એ છે કે ન તો એ મસમોટો મંડપ બનાવીને ડેકોરેશનમાં પૈસા વેડફે છે કે ન તો બહુ ઊંચાઈવાળી ગણપતિની મૂર્તિનું પ્રતિષ્ઠાન કરીને એમાં રૂપિયા બગાડે છે. તેઓ પરંપરાગત વિધિ અનુસાર ગણપતિની આમન્યા જળવાય એ રીતે એમનું સ્વાગત ચોક્કસ કરે છે, પરંતુ એ પછી વધેલી વર્ગણીની તમામ રકમ ગરીબોનાં આંસુ લૂછવામાં અને સમાજમાં જાગૃતિ લાવવાના આશય સાથે વાપરે છે. આ મંડળે ગૉડ્સ વૉલન્ટિયર્સ નામનું ૨૦ યુવાનોનું એક ગ્રુપ બનાવ્યું છે જે ગણેશોત્સવમાં હૉસ્પિટલો, અનાથાશ્રમો, વિધવાશ્રમો જેવી જગ્યાઓએ જઈને ત્યાંના લોકોની જરૂરિયાતની વસ્તુઓનું વિતરણ કરીને તેમના ચહેરા પર સ્માઇલ પાથરવાનું કામ કરે છે. મંગળવારે જ તેમણે સામૂહિક ભંડારાનું આયોજન કર્યું હતું જેમાં ૧૩,૦૦૦થી વધુ લોકો જમ્યા હતા. ગણપતિના બીજા દિવસે તેઓ ઇન્ડિયન કૅન્સર સોસાયટીમાં ગયા હતા. દેશના જુદા-જુદા વિસ્તારોમાંથી આવેલા દોઢથી ૧૧ વર્ષનાં લગભગ ૪૦ કૅન્સરગ્રસ્ત બાળકો આ સંસ્થામાં રહે છે. તેમના મંડળ વતી આ બાળકોમાં ભોજન, ગેમ્સ, સાબુ-પાઉડર-તેલ જેવી રોજબરોજની ઉપયોગી વસ્તુઓની કિટ વગેરેનું વિતરણ કરવામાં આવ્યું હતું. આ સિવાય બ્લડ-ડોનેશન કૅમ્પ યોજવો, બાળકો માટે સ્પોર્ટ્સની કૉમ્પિટિશન યોજવી, તાતા હૉસ્પિટલની બહાર બેસતા લોકોને ખાવાનું વિતરણ કરવું જેવી ઍક્ટિવિટી તેઓ કરી ચૂક્યા છે. ગઈ કાલે તેઓ કોઢના દરદીઓને મળવા ગયા હતા. એ પછી ફ્રી મેડિકલ કૅમ્પ છે અને હોમિયોપથીના ડૉક્ટર ફ્રી ચેકઅપ કરવાના છે.